*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Ιουλίου 1989

σχετικά με τη χρηματοδοτική συμμετοχή της Κοινότητας για την καταπολέμηση του αφθώδους πυρετού στην Ομοσπονδιακή Δημοκρατία της Γερμανίας

(Το κείμενο στη γερμανική γλώσσα είναι το μόνο αυθεντικό)

(89/492/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών ενεργειών επείγοντος χαρακτήρος (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 1,

Εκτιμώντας:

ότι έχουν εκδηλωθεί στην Ομοσπονδιακή Δημοκρατία της Γερμανίας δύο σειρές κρουσμάτων του αφθώδους πυρετού τον Οκτώβριο του 1987 και τον Ιανουάριο του 1988· ότι η εκδήλωση της εν λόγω ασθένειας αποτελεί σοβαρό κίνδυνο για το ζωικό κεφάλαιο της Κοινότητας και για να βοηθήσει την εξάλειψή της, το συντομότερο δυνατό, η Κοινότητα έχει τη δυνατότητα να αντισταθμίσει τις προκληθείσες κατά τον τρόπο αυτό ζημίες·

ότι μόλις επιβεβαιώθηκαν επίσημα οι εν λόγω δύο σειρές κρουσμάτων του αφθώδους πυρετού οι γερμανικές αρχές έλαβαν όλα τα μέτρα που ορίζονται στο άρθρο 1 της απόφασης 77/97/ΕΟΚ για την καταπολέμηση της ασθένειας· ότι τα εν λόγω μέτρα ανακοινώθηκαν από τις γερμανικές αρχές σε συνεδριάσεις της Μόνιμης Κτηνιατρικής Επιτροπής στις 14 Οκτωβρίου 1987 στην περίπτωση της πρώτης σειράς κρουσμάτων και στις 27 Ιανουαρίου 1988 στην περίπτωση της δεύτερης σειράς κρουσμάτων·

ότι η εξέλιξη της κατάστασης και η σοβαρότητα της ασθένειας ανάγκασαν τις γερμανικές αρχές να εφαρμόσουν μέτρα εμβολιασμού στις περιοχές της Κάτω Σαξονίας, απομονώνοντας τα κρούσματα· ότι η εφαρμογή των μέτρων σε γενικές γραμμές συνεχίστηκε μέχρι την πλήρη εξάλειψη της ασθένειας·

ότι πληρούνται οι όροι για τη χορήγηση χρηματοδοτικής ενίσχυσης από την Κοινότητα· ότι για να είναι πλήρως αποτελεσματική η ενίσχυση της Κοινότητας θα πρέπει να ανέρχεται στα μέγιστα επιτρεπόμενα όρια που προβλέπει η προαναφερθείσα απόφαση·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Επιτροπή καταβάλλει στην Ομοσπονδιακή Δημοκρατία της Γερμανίας:

- το 50 % της δαπάνης για την αποζημίωση των ιδιοκτητών κτηνοτροφικών εκμεταλλεύσεων για τη σφαγή και την καταστροφή ζώων και για την απολύμανση των κτηνοτροφικών εκμεταλλεύσεων και

- το 100 % του κόστους του χρησιμοποιηθέντος εμβολίου και το 50 % των δαπανών που πραγματοποιήθηκαν για τον εμβολιασμό γύρω από τις μολυσμένες κτηνοτροφικές εκμεταλλεύσεις,

λόγω των κρουσμάτων αφθώδους πυρετού που διαπιστώθηκαν στο έδαφός της τον Οκτώβριο του 1987.

2. Η Επιτροπή καταβάλλει στην Ομοσπονδιακή Δημοκρατία της Γερμανίας:

- το 50 % της δαπάνης για την αποζημίωση των ιδιοκτητών κτηνοτροφικών εκμεταλλεύσεων για τη σφαγή και την καταστροφή ζώων και για την απολύμανση των κτηνοτροφικών εκμεταλλεύσεων και

- το 100 % του κόστους του χρησιμοποιηθέντος εμβολίου και το 50 % των δαπανών που πραγματοποιήθηκαν για τον εμβολιασμό γύρω από τις μολυσμένες κτηνοτροφικές εκμεταλλεύσεις,

λόγω των κρουσμάτων αφθώδους πυρετού που διαπιστώθηκαν στο έδαφός της τον Ιανουάριο του 1988.

Άρθρο 2

Η χρηματοδοτική συμμετοχή της Κοινότητας παρέχεται εφόσον υποβληθούν έγγραφα αποδεικτικά στοιχεία.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 26 Ιουλίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 26 της 31. 1. 1977, σ. 78.

(2) ΕΕ αριθ. L 362 της 31. 12. 1985, σ. 8.